# Cascades Victòria

### De Viquipèdia

Les cascades Victòria vistes des del davant

Les cascades Victòria (en anglès Victoria Falls) són un dels salts d'aigua més espectaculars del món. Estan situades al riu Zambesi , que en aquest punt marca la frontera entre Zàmbia –prop de la ciutat de Livingstone– i Zimbabwe. El riu, en precipitar-se per la cascada, té una amplària d'uns 1.700 m, per la qual cosa aquestes cascades són les més amples del món; pel que fa a l'alçària, el Zambesi hi salta per un desnivell de 128 m. Les cascades Victòria conformen un panorama ben notable a causa de la seva disposició particular: s'estimben a través d'una llarga falla de l'altiplà per on corria el riu, el qual continua el seu curs per un estret congost. També es poden contemplar des del davant mateix de la bretxa oberta en el terreny, a tan sols 30 metres de distància (la situació es pot apreciar en aquesta fotografia).

David Livingstone, explorador escocès, fou el primer europeu que va observar les cascades el 1855 i les va anomenar en honor a la reina Victòria, si bé la població local les coneixia com a Mosi-oa-Tunya, «la fumera que retruny». La ciutat zambiana veïna porta precisament el nom de l'explorador. Al voltant de les cascades s'han creat dos parcs nacionals, el Mosi-oa-Tunya National Park a Zàmbia i el Victoria Falls National Park a Zimbabwe, i actualment són una de les principals destinacions turístiques de l'Àfrica austral.

Un bon nombre d'illots basàltics propers al caire del precipici divideixen el corrent del riu en un seguit de quatre saltants diferents. La broma i el soroll sord que produeixen són perceptibles a una distància de 40 quilòmetres. Al llarg dels segles, el davant de la cascada ha anat retrocedint en direcció oposada al corrent, a causa de l'erosió fluvial. Aigües avall de la cascada, el riu s'engorja per diferents indrets en tot de congosts escarpats que discorren en ziga-zaga.

Les cascades Victòria a vista d'ocell, al final de l'estació seca, amb el pont del ferrocarril sobre la Caldera

L'anomenada Caldera (en anglès Boiling Pot), que és l'inici d'una impressionant sèrie de gorges (de 80 km de llarg) a través de les quals discorre el Zambesi després de les cascades, és creuada per un pont de ferrocarril de 250 metres de llarg, a 125 metres per damunt de les aigües. Aquest és un dels tan sols quatre ponts que travessen el riu. És conegut per la pràctica del salt de pont o pònting. A les gorges de més avall s'hi practica un altre esport d'aventura, el ràfting.

Durant l'estació de pluges, el riu pot transportar uns 9.100 m³ d'aigua per segon. Durant l'estació seca, però, les cascades es poden veure ocasionalment reduïdes en alguns dels seus saltants i desaparèixer el retruny i la boirina que produeixen en caure, ja que el cabal pot descendir fins als 350 m³ per segon.

Les cascades Victòria formen part del Patrimoni de la Humanitat de la UNESCO.

## [edita] Enllaços externs

| A Wikimedia Commons hi ha contingut multimèdia relatiu a: Cascades Victòria

- (anglès) Pàgina de l'Observatori Terrestre de la NASA
- (anglès) Pàgina de les cascades com a Patrimoni de la Humanitat

Obtingut de "http://ca.wikipedia.org../../../c/a/s/Cascades_Vict%C3%B2ria_f1f7.html"

Categories: Cascades | Patrimoni de la Humanitat | Zàmbia | Zimbabwe

##### Views

- Article
- Discussió
- Revisió actual

##### Cerca

##### En altres llengües

- العربية
- Dansk
- Deutsch
- English
- Esperanto
- Español
- Euskara
- Suomi
- Français
- עברית
- Bahasa Indonesia
- Íslenska
- Italiano
- 日本語
- Lietuvių
- Nederlands
- Norsk (nynorsk)
- Norsk (bokmål)
- Polski
- Português
- Română
- Русский
- Slovenščina
- Српски / Srpski
- Svenska
- Türkçe
- 中文